送梁與可赴中山倉門
作者：蘇過
朝代：宋

paragraphs: 達人無畛畦，從仕聊爾耳。
言辭將軍幕，去作倉庾氏。
君懷著雲夢，尚有恢恢地。
眷此亦鴻毛，何足爲軒輊。
相君澤未遠，風流王謝比。
滿牀簪笏閒，乃見山林士。
嗟余南畝人，投老坐關市。
蕭然見眉宇，真足忘漿餽。
平生南陽館，市駿得千里。
帳中三千客，不數曳珠履。
要知磊落人，臭味同蘭茝。
翻然若鴻鵠，飛去今無幾。
我行抽手板，亦復還耒耜。
安能久俛首，自困刀筆吏。